CELEX: 32017R0874
Language: el
Date: 2017-05-22 00:00:00
Title: Κανονισμός (ΕΕ) 2017/874 της Επιτροπής, της 22ας Μαΐου 2017, για την τροποποίηση του παραρτήματος III του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση βουτανίου (E 943a), ισοβουτανίου (E 943b) και προπανίου (E 944) σε παρασκευάσματα χρωστικών (Κείμενο που παρουσιάζει ενδιαφέρον για τον ΕΟΧ )

23.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 134/18
            
         ΚΑΝΟΝΙΣΜΌΣ (ΕΕ) 2017/874 ΤΗΣ ΕΠΙΤΡΟΠΉΣ
   της 22ας Μαΐου 2017
   για την τροποποίηση του παραρτήματος III του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση βουτανίου (E 943a), ισοβουτανίου (E 943b) και προπανίου (E 944) σε παρασκευάσματα χρωστικών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
   Εκτιμώντας τα ακόλουθα:
   
               (1)
            
            
               Στο παράρτημα III του κανονισμού (ΕΚ) αριθ. 1333/2008 ορίζεται ενωσιακός κατάλογος για τα πρόσθετα τροφίμων που εγκρίνονται για χρήση σε πρόσθετα τροφίμων, ένζυμα τροφίμων, αρωματικές ύλες τροφίμων και θρεπτικές ουσίες, και τους όρους χρήσης τους.
            
         
               (2)
            
            
               Ο εν λόγω ενωσιακός κατάλογος μπορεί να επικαιροποιείται σύμφωνα με την ενιαία διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2), είτε με πρωτοβουλία της Επιτροπής είτε ύστερα από υποβολή αίτησης.
            
         
               (3)
            
            
               Στις 26 Ιανουαρίου 2016 υποβλήθηκε αίτηση για την έγκριση της χρήσης του βουτανίου (E 943a), του ισοβουτανίου (E 943b) και του προπανίου (E 944) ως προωθητικών σε παρασκευάσματα χρωστικών της ομάδας ΙΙ και της ομάδας ΙΙΙ, όπως ορίζονται στο μέρος Γ του παραρτήματος II του κανονισμού (ΕΚ) αριθ. 1333/2008. Στη συνέχεια η αίτηση κοινοποιήθηκε στα κράτη μέλη, σύμφωνα με το άρθρο 4 του κανονισμού (ΕΚ) αριθ. 1331/2008.
            
         
               (4)
            
            
               Όταν χρησιμοποιούνται ως προωθητικά, το βουτάνιο, το ισοβουτάνιο και το προπάνιο μπορούν να προμηθεύσουν την απαραίτητη πίεση για τον ψεκασμό τροφίμων με παρασκευάσματα χρωστικών με σκοπό τον ομοιογενή χρωματισμό τους.
            
         
               (5)
            
            
               Η επιστημονική επιτροπή τροφίμων αξιολόγησε το 1991 την ασφάλεια του προπανίου, του βουτανίου και του ισοβουτανίου ως διαλυτών εκχύλισης και έκρινε αποδεκτή την εν λόγω χρήση τους υπό τον όρο ότι τα κατάλοιπά τους στα τρόφιμα δεν υπερβαίνουν το όριο του 1 mg/kg ανά ουσία (3).
            
         
               (6)
            
            
               Το 1999 η επιστημονική επιτροπή τροφίμων σε γνωμοδότησή της σχετικά με τη χρήση του προπανίου, του βουτανίου και του ισοβουτανίου ως προωθητικών αερίων σε μαγειρικά σπρέι με βάση τα φυτικά έλαια και σε μαγειρικά σπρέι γαλακτωμάτων με βάση το νερό (4) κατέληξε στο συμπέρασμα ότι, δεδομένου του χαμηλού επιπέδου καταλοίπων προωθητικών αεριών, η χρήση τους στο ψήσιμο και το τηγάνισμα δεν εγείρει τοξικολογικές ανησυχίες.
            
         
               (7)
            
            
               Τα αναλυτικά στοιχεία που υπέβαλε ο αιτών επιβεβαίωσαν ότι μία ώρα αφού ψεκαστούν διάφορα τρόφιμα, τα κατάλοιπα βουτανίου (E 943a), ισοβουτανίου (E 943b) και προπανίου (E 944) δεν υπερβαίνουν το όριο του 1 mg/kg.
            
         
               (8)
            
            
               Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων («η Αρχή») για να επικαιροποιήσει τον ενωσιακό κατάλογο προσθέτων τροφίμων ο οποίος αναφέρεται στο παράρτημα III του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν ενδέχεται να έχει επίδραση στην ανθρώπινη υγεία. Επειδή η έγκριση της χρήσης του βουτανίου (E 943a), του ισοβουτανίου (E 943b) και του προπανίου (E 944) σε παρασκευάσματα χρωστικών αποτελεί επικαιροποίηση του εν λόγω καταλόγου η οποία δεν ενδέχεται να έχει επίδραση στην ανθρώπινη υγεία, δεν είναι αναγκαίο να ζητηθεί η γνώμη της Αρχής.
            
         
               (9)
            
            
               Ως εκ τούτου, κρίνεται σκόπιμο να εγκριθεί η χρήση του βουτανίου (E 943a), του ισοβουτανίου (E 943b) και του προπανίου (E 944) ως προωθητικών στα παρασκευάσματα χρωστικών των ομάδων ΙΙ και ΙΙΙ, όπως ορίζονται στο μέρος Γ του παραρτήματος II του κανονισμού (ΕΚ) αριθ. 1333/2008. Λόγω του κινδύνου ανάφλεξης και του χρόνου που απαιτείται ώστε τα προωθητικά αέρια να μειωθούν κάτω από το όριο του 1 mg/kg κρίνεται σκόπιμο να χορηγηθεί άδεια για επαγγελματική χρήση μόνο, έτσι ώστε να διασφαλιστεί ότι τηρούνται τα τυποποιημένα βιομηχανικά πρωτόκολλα και ότι το χρονικό διάστημα μεταξύ του ψεκασμού και της κατανάλωσης είναι επαρκές για την τήρηση των αποδεκτών ορίων καταλοίπων.
            
         
               (10)
            
            
               Επομένως, το παράρτημα III του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
            
         
               (11)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα III του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Μαΐου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 31.12.2008, σ. 16.
   
      (2)  Κανονισμός (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (ΕΕ L 354 της 31.12.2008, σ. 1).
   
      (3)  Εκθέσεις της Επιστημονικής Επιτροπής Τροφίμων, εικοστή ένατη σειρά, 1992.
   
      (4)  Γνωμοδότηση σχετικά με τη χρήση του προπανίου, του βουτανίου και του ισοβουτανίου ως προωθητικών αερίων σε μαγειρικά σπρέι με βάση τα φυτικά έλαια και σε μαγειρικά σπρέι γαλακτωμάτων με βάση το νερό. Επιστημονική επιτροπή τροφίμων, 29.3.1999.
   
      ΠΑΡΑΡΤΗΜΑ
      Στο παράρτημα III μέρος 2 του κανονισμού (ΕK) αριθ. 1333/2008 παρεμβάλλονται οι ακόλουθες εγγραφές μετά την εγγραφή για το E 903:
      
         
                     «Ε 943a
                  
                  
                     Βουτάνιο
                  
                  
                     1 mg/kg στο τελικό τρόφιμο
                  
                  
                     Παρασκευάσματα χρωστικών της ομάδας ΙΙ και της ομάδας ΙΙΙ, όπως ορίζονται στο μέρος Γ του παραρτήματος II (για επαγγελματικές χρήσεις μόνο)
                  
               
                     Ε 943b
                  
                  
                     Ισοβουτάνιο
                  
                  
                     1 mg/kg στο τελικό τρόφιμο
                  
                  
                     Παρασκευάσματα χρωστικών της ομάδας ΙΙ και της ομάδας ΙΙΙ, όπως ορίζονται στο μέρος Γ του παραρτήματος II (για επαγγελματικές χρήσεις μόνο)
                  
               
                     Ε 944
                  
                  
                     Προπάνιο
                  
                  
                     1 mg/kg στο τελικό τρόφιμο
                  
                  
                     Παρασκευάσματα χρωστικών της ομάδας ΙΙ και της ομάδας ΙΙΙ, όπως ορίζονται στο μέρος Γ του παραρτήματος II (για επαγγελματικές χρήσεις μόνο)»